b'\n_START_ARTICLE_\nHerralahti\n_START_SECTION_\nHerralahden lahti\n_START_PARAGRAPH_\nViel\xc3\xa4 1900-luvun alussa nykyisen Herralahden kent\xc3\xa4n ymp\xc3\xa4rist\xc3\xb6ss\xc3\xa4 oli matala Kokem\xc3\xa4enjoen lahti nimelt\xc3\xa4\xc3\xa4n Herre Viken eli Herran lahti. Sen erotti joesta kapea salmi, jonka ylitse oli rakennettu Aittaluotoon johtava silta vuonna 1781. Herralahden ja Kokem\xc3\xa4enjoen v\xc3\xa4lisell\xc3\xa4 niemell\xc3\xa4 nykyisen Linnansillan kohdalla toimi pitk\xc3\xa4\xc3\xa4n laivaveist\xc3\xa4m\xc3\xb6 eli varvi. Se perustettiin jo vuonna 1572 ja oli toiminnassa aina 1900-luvun alkupuolelle saakka._NEWLINE_Maatunut ja soistunut Herralahti t\xc3\xa4ytettiin 1920-1930-luvuilla, niin ett\xc3\xa4 vuonna 1935 paikalle avattiin urheilukentt\xc3\xa4.\n_START_SECTION_\nHerralahden urheilualue\n_START_PARAGRAPH_\nYleisurheilu- ja jalkapallokent\xc3\xa4n lis\xc3\xa4ksi alueelle rakennettiin my\xc3\xb6s hiekkapintainen jalkapallokentt\xc3\xa4, joka talvisin j\xc3\xa4\xc3\xa4dytettiin luistinradaksi. Kentt\xc3\xa4\xc3\xa4 k\xc3\xa4yttiv\xc3\xa4t kes\xc3\xa4isin jalkapalloseurat ja talvisin j\xc3\xa4\xc3\xa4palloseurat. Kentt\xc3\xa4 oli Porin jalkapallon ykk\xc3\xb6skentt\xc3\xa4n\xc3\xa4 vuoteen 1965 asti, jolloin Porin Stadion valmistui. J\xc3\xa4\xc3\xa4palloilijat muuttivat my\xc3\xb6s urheilukeskukseen 1970-luvulla._NEWLINE_Vuonna 1949 avattiin Juhannuslehdon j\xc3\xa4\xc3\xa4kiekkokentt\xc3\xa4. Porilaiset j\xc3\xa4\xc3\xa4kiekkoseurat k\xc3\xa4yttiv\xc3\xa4t sit\xc3\xa4 vuoteen 1964 asti, jolloin nykyisen Isom\xc3\xa4en j\xc3\xa4\xc3\xa4hallin paikalle rakennettiin tekoj\xc3\xa4\xc3\xa4kaukalo. J\xc3\xa4\xc3\xa4kiekkokentt\xc3\xa4 sai nimens\xc3\xa4 Herralahden l\xc3\xa4nsilaidalla sijainneesta puistosta.'